Sandy Brinck (S), 2000-05-03:
Seksuelt misbrug af børn er noget af det mest modbydelige, jeg kan forestille mig. Både i befolkningen og her i Tinget er vi meget optaget af problemstillingen, og jeg skal på vegne af den socialdemokratiske gruppe starte med at udtrykke
stor glæde over det lovforslag, vi nu skal behandle, hvor der indføres en række gode tiltag mod disse grove overgreb.
Det er for os i Socialdemokratiet grundlæggende, at vi i diskussionen om foranstaltningerne mod seksuelt misbrug af børn tager udgangspunkt i beskyttelsen af det enkelte barn.
Det er vigtigt for mig at understrege, at det netop er de situationer, hvor der er et reelt offer, vi er optaget af.
Det glæder os, at det med lovforslaget bliver strafbart at bruge pornomodeller under 18 år.
Vi synes, det er rigtigt at hæve aldersgrænsen fra den seksuelle lavalder på 15 år op til de 18 år, hvor man er myndig og har den større modenhed, der efter vores opfattelse behøves for at overskue konsekvenserne af et valg som pornomodel.
Forslaget ligger i øvrigt i klar forlængelse af, at vi i 1999 gjorde det strafbart at være kunde hos prostituerede under 18 år.
Udbredelse af børnepornografi har fået uanede muligheder med informationsteknologiens udvidelse.
Internettet er således blevet både en skueplads og et handelsmarked for disse usømmelige billeder.
Lovforslaget forholder sig til denne udvikling ved at udvide bestemmelserne om børnepornografi, sådan at det ikke kun er erhvervsmæssig udbredelse, men at også udbredelse til en bredere kreds i al almindelighed, f.eks. på Internettet, bliver strafbar.
Strafferammen for dette udvides desuden fra maksimum 6 måneder til maksimum 2 år.
Derudover sker der også en udvidelse af det strafbare område i forhold til, at man ikke nødvendigvis skal besidde billedmaterialet i god gammeldags forstand, men blot det, at man mod vederlag har opsøgt børnepornografi er strafbart, og strafferammen for besiddelse udvides fra bøde til under skærpende omstændigheder at kunne idømmes op til 6 måneders fængsel.
For Socialdemokratiet er det naturligt at forholde sig til informationsteknologiens muligheder også i denne henseende, og vi er meget tilfredse med, at der med lovforslaget tages håndfast fat.
For at disse ændringer skal have nogen effekt, er det lige så væsentligt, at vi indretter efterforskningsmulighederne på det nye kommunikationsmedie, som Internettet er.
En anden side af den komplekse og alvorlige problemstilling omkring seksuelt misbrug af børn er mulighederne for en retsforfølgelse af krænkeren.
Jeg tror, vi alle kan forstå, hvis man først i en moden alder erkender det misbrug, man har været udsat for og først dér magter en rettergang. Vi kan derfor støtte, at forældelsesfristen først regnes fra den dag, den forulempede fylder 18 år.
Vi er fuldt ud opmærksomme på, at retssagen kompliceres, hvis selve overgrebet ligger mange år forud, men vi mener ikke generelt, at vi skal hindre, at sagerne optages, på grund af en forældelsesfrist, som udløber, mens den krænkede stadig er barn. Lovforslaget angriber børnepornografi fra alle sider.
Vi udvider kriminalitetsområdet, vi udvider strafferammerne, vi udvider efterforskningsmulighederne, og vi udvider det enkelte offers mulighed for at stille krænkeren til ansvar.
Og da Det Radikale Venstres ordfører, fru Elisabeth Arnold, ikke kan være til stede i salen, skal jeg også meddele, at Det Radikale Venstre tilslutter sig forslaget.